SET ปิดเช้ากระฉูด 28 จุด ทะลุแนวต้าน 1,300! รับข่าววัคซีนต้านโควิด-19คืบ-ราคาน้ำมันพุ่ง
SET ปิดเช้ากระฉูด 28 จุด ทะลุแนวต้าน 1,300! รับข่าววัคซีนต้านโควิด-19คืบ-ราคาน้ำมันพุ่ง โดยดัชนีช่วงเช้าปิดที่ระดับ 1,314.20 จุด เพิ่มขึ้น 27.67 จุด หรือ 2.15% มูลค่าการซื้อขาย 2.48 หมื่นล้านบาท
19 พ.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,314.20 จุด เพิ่มขึ้น 27.67 จุด หรือ 2.15% มูลค่าการซื้อขาย 2.48 หมื่นล้านบาท 
10 หุ้นดันดัชนีเช้านี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้รีบาวด์ขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ต่างบวกกันเฉลี่ย 1.3% ตามตลาดสหรัฐฯ หลังจากที่มีความคืบหน้าวัคซีนต้านไวรัสโควิด-19 ได้ผลทดลองเป็นที่น่าพอใจ ทำให้เป็นบวกต่อทิศทางการลงทุนสินทรัพย์เสี่ยง
นอกจากนี้ ยังได้แรงหนุนจากถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่ระบุว่า เศรษฐกิจสหรัฐมีฯแนวโน้มฟื้นตัวจากผลกระทบของไวรัสโควิด-19 ที่แพร่ระบาด พร้อมกับให้คำมั่นว่า เฟดจะดำเนินการทุกอย่างที่จำเป็น และไม่ละความพยายามในการพยุงเศรษฐกิจสหรัฐให้รอดพ้นจากผลกระทบของไวรัสโควิด-19
รวมไปถึงราคาน้ำมันได้ฟื้นตัวขึ้นด้วย ทำให้ไปช่วยหนุนหุ้นในกลุ่มพลังงาน ซึ่งเช้านี้ตลาดบ้านเราได้รับแรงหนุนจากกลุ่มพลังงาน และกลุ่มท่องเที่ยวที่ขึ้นมาเด่น
อย่างไรก็ดี ตลาดฯยังต้องติดตามประเด็นสงครามการค้าระหว่างสหรัฐฯ และจีน ซึ่งขณะนี้นักลงทุนยังเล่นอย่างระวังจากประเด็นนี้อยู่ และให้ติดตามถ้อยแถลงจากประธานเฟดต่อในวันนี้ด้วย
สำหรับแนวโน้มการลงทุนในช่วงบ่ายนี้ นายกรภัทร กล่าวว่า จะต้องจับตาตลาดจะลดช่วงบวกหรือไม่ เพราะหลังจากที่ดัชนีฯยืนเหนือระดับ 1,300 จุด แล้ว Valuation ก็ยิ่งตึงตัว ซึ่งแม้โมเมนตัมยังเป็นบวกอยู่ แต่ปัจจัยพื้นฐานก็ยังไม่ได้ดีตามเร็ว พร้อมให้แนวรับ 1,304-1,295 จุด ส่วนแนวต้าน 1,313-1,317 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MINT    มูลค่าการซื้อขาย  3,869.52 ล้านบาท  ปิดที่   18.50 บาท เพิ่มขึ้น  1.70 บาท
PTT     มูลค่าการซื้อขาย  2,646.33 ล้านบาท  ปิดที่   36.75 บาท เพิ่มขึ้น  0.75 บาท
CPALL   มูลค่าการซื้อขาย  1,551.61 ล้านบาท  ปิดที่   70.25 บาท เพิ่มขึ้น  0.50 บาท
PTTGC   มูลค่าการซื้อขาย  1,411.20 ล้านบาท  ปิดที่   46.25 บาท เพิ่มขึ้น  2.00 บาท
BAM     มูลค่าการซื้อขาย  1,321.78 ล้านบาท  ปิดที่   23.60 บาท เพิ่มขึ้น  0.20 บาท